GLAUKOOMAPOTILAAN PAINESEURANTA

Hyvä glaukoomapotilas,

Glaukoomaa hoitava lääkärisi on arvioinut, että glaukoomasi on tällä hetkellä hyvässä hoitotasapainossa. Glaukooman hoitoon kuuluvat säännölliset silmänpainekontrollit voidaan toistaiseksi toteuttaa perusterveydenhuollossa. Glaukooman seuranta- ja hoitovastuu säilyy OYS Silmätautien klinikassa.

Silmänpaineet tulee mittauttaa lääkärin antaman ohjeen mukaisesti, yleensä 6 kk välein.

Silmänpaineet voi mittauttaa

 -omassa terveyskeskuksessa tai työterveyshuollossa

 -yksityissilmälääkärillä

 -optikkoliikkeissä

Mittaus suoritetaan ensisijaisesti Icare-silmänpainemittarilla (silmälääkäri voi mitata paineen myös applanaatiomittarilla =TA-paine).

Sinun on itse huolehdittava ajanvaraukset silmänpaineen mittauksiin suunnitellun ohjelman mukaisesti. Silmänpainelääkkeiden reseptit voidaan uusia perusterveydenhuollon kautta.

Silmänpainemittaukset ovat omakustanteisia.

Sinut kutsutaan silmätautien poliklinikalle seurantatutkimuksiin suunnitelluin aikavälein. Säilytä tutkimuskäynnin jälkeen kotiin tuleva yhteenveto (Glaukoomatutkimusten arviointi), josta löytyvät silmänpaineen ideaali- ja reagointiarvo sekä suositellut paineenmittausvälit ja tutkimusvälit.

Tutkimusvastaus on hyvä ottaa mukaan silmänpaineen mittaukseen. Mitatut silmänpainelukemat on syytä kirjata ylös ja ottaa mukaan seuraavalle tutkimuskäynnille. Halutessasi voit myös ilmoittaa painelukemat silmätautien pkl:lle jolloin ne kirjataan OYS:n sairaskertomusjärjestelmään.

**Mikäli silmänpaine ylittää hoitosuunnitelmassa annetun reagointirajan, sinun tulee olla yhteydessä silmätautien pkl:lle.**

Voit ottaa yhteyttä silmätautien poliklinikalle myös jos sinulla on muuta kysyttävää glaukoomaan tai sen seurantaan liittyen.

SILMÄTAUTIEN POLIKLINIKKA, puh. 08 315 3306 (ma-pe klo 6.00-12.00, takaisinsoittojärjestelmä)